OSHILESHWA 19
Jesus okwa li a xunganeka shi na sha nonakwiiwa
Jesus okwa li a popya oinima oyo ya li tai ka kala oshitukulwa shedidiliko lokukala po kwaye meenghono dOuhamba nosho yo lefimbo lexulilo longhalelo ei yoinima
FIKU limwe, ofimbo Jesus a li omutumba kOmhunda yEemono a taalela kuJerusalem nokotembeli yasho, ovayapostoli vaye vane ova li ve mu pula shi na sha noinima yonhumba oyo a li e va lombwela. Okwa hangwa ashike opo e va lombwele kutya Jerusalem otashi ka hanaunwa po. Okwa li yo e va lombwela nale kombinga ‘yefimbo lexulilo longhalelo yoinima.’ (Mateus 13:40, 49, NW) Pomhito oyo eshi Jesus a li omutumba kOmhunda yEemono, ovayapostoli ova li ve mu pula tava ti: “[Oshike] tashi ka kala edidiliko lokukala po kwoye nolefimbo lexulilo longhalelo yoinima?” — Mateus 24:3, NW.
Jesus okwa li e va lombwela kombinga yoinima oyo ya li tai ka ningwa po fimbo Jerusalem inashi hanaunwa po. Ndele enyamukulo laye ola li yo la kwatela mo omaxunganeko e na sha noiningwanima yomonakwiiwa oyo ya li tai ka kuma ounyuni aushe. Okwa li a xunganeka oiningwanima nosho yo eenghalo odo da li tadi ka kala di li oshitukulwa shedidiliko olo tali ka ulika kutya okwa hovela okupangela meulu. Noitya imwe, edidiliko olo ola li tali ka ulika kutya Jehova Kalunga okwa nangeka po Jesus e li Ohamba yOuhamba wopaMessias oo wa li wa xunganekwa nale. Edidiliko olo ola li yo tali ka ulika kutya Ouhamba wopaMessias ou li pokuxulifa po oukolokoshi nokweeta ombili yashili kombada yedu. Ola li yo tali ka ulika kutya ovanhu ove li momafiku axuuninwa onghalelo yoinima ya kulupa, oyo ya kwatela mo oinima yopalongelokalunga, yopapolotika nosho yo yopanghalafano, nonokutya onghalelo ipe oi li poduka.
Eshi Jesus a li ta yelifa edidiliko lokukala po kwaye e li Ohamba meulu, okwa li a popya kutya otapa ka kala oita yomounyuni aushe, ondjala, omakakamo edu manene nosho omikifi dolutapo. Okwa li a xunganeka kutya oukolokoshi otau ka hapupala nonokutya ovahongwa vaye vashili otava ka udifa onghundana iwa yOuhamba waKalunga mounyuni aushe. Oiningwanima aishe oyo oya li tai ka twala fiyo ‘opoudjuu munene’ oo inau kala ko nande onale. — Mateus 24:21.
Ovashikuli vaJesus okwa li tave ke shi shiiva ngahelipi kutya oudjuu munene ou li poduka? Jesus okwa li e va lombwela a ti: “Lilongeni omafaneko komukwiyu.” (Mateus 24:32) Ngeenge omukwiyu tau hape, osha li edidiliko li liwetikile kutya okwenye oku li popepi. Sha faafana, oiningwanima oyo Jesus a li a xunganeka, oyo ya li tai ka ningwa pefimbo limwe, oya li tai ka kala edidiliko li liwetikile olo tali ulike kutya exulilo ola ehena popepi. Ndele Xe, Jehova Kalunga, oye ashike e shii otundi nefiku lokondadalunde omo oudjuu munene tau ka hovela. Onghee hano, Jesus okwa li a ladipika ovahongwa vaye a ti: ‘Kaleni oupafi, osheshi kamu shii kutya efimbo olo onaini tali uya.’ — Markus 13:33.
— Oshileshwa eshi osha kanghamena kuMateus etukulwa 24 neti-25; Markus etukulwa 13; nosho yo Lukas etukulwa 21.
^ okat. 14 Opo u mone ouyelele muhapu u na sha nexunganeko laJesus, tala embo Ombibeli otai hongo lela shike? epandja 86-95; embo olo ola nyanyangidwa kEendombwedi daJehova.
Lihonga shihapu
Mbela otu li ‘momafiku axuuninwa’?
Konakona nghee eenghatu noikala oyo ye tu dingilila tai ulike kutya paife otu li ‘momafiku axuuninwa’ oo a xunganekwa kOmbibeli.
run_Latn kac_Latn umb_Latn umb_Latn umb_Latn umb_Latn umb_Latn ssw_Latn umb_Latn cjk_Latn kea_Latn umb_Latn